**Darbo grupės dėl teisės aktų tobulinimo, siekiant užtikrinti naudotų transporto priemonių ir jų dalių bei eksploatuoti netinkamų transporto priemonių įvežimo ir tvarkymo kontrolę ataskaita**

(Įgyvendinant LR Ministro Pirmininko 2014 m. spalio 3 d. pavedimą)

Vilnius, 2015 m.

**TURINYS**

[**SANTRUMPOS** 3](#_Toc467495720)

[**ĮVADAS** 4](#_Toc467495721)

[**1.** **TEISĖS AKTŲ TOBULINIMO AKTUALUMAS, TIKSLAS** 4](#_Toc467495722)

[**2.** **STATISTIKA** 5](#_Toc467495723)

[**3.** **DARBO GRUPĖS REZULTATAI** 7](#_Toc467495724)

[3.1. DĖL TRANSPORTO PRIEMONIŲ GAMINTOJŲ LIETUVOJE IR IMPORTUOTOJŲ VEIKLOS KONTROLĖS 7](#_Toc467495725)

[3.1.1. Transporto priemonės sąvoka 7](#_Toc467495726)

[3.1.2. Galimybės taikyti ekonomines priemones, skirtas mažinti aplinkos taršą eksploatuoti netinkamomis transporto priemonėmis, įvertinimas 8](#_Toc467495727)

[3.1.3. Registravimasis Gamintojų ir importuotojų sąvade 10](#_Toc467495728)

[3.2. DĖL APMOKESTINAMŲJŲ GAMINIŲ (PADANGŲ, FILTRŲ, AMORTIZATORIŲ, AKUMULIATORIŲ) GAMINTOJŲ LIETUVOJE IR IMPORTUOTOJŲ VEIKLOS KONTROLĖS 11](#_Toc467495729)

[3.2.1. Apmokestinamųjų gaminių (padangų, filtrų, amortizatorių) gamintojų ir importuotojų veiklos kontrolė 11](#_Toc467495730)

[3.2.2. Apmokestinamųjų gaminių (baterijų ir akumuliatorių) gamintojų ir importuotojų veiklos kontrolė 13](#_Toc467495731)

[3.3. DĖL TRANSPORTO PRIEMONĖS PRIPAŽINIMO EKSPLOATUOTI NETINKAMA TRANSPORTO PRIEMONE KRITERIJŲ 14](#_Toc467495732)

[3.4. DĖL EKSPLOATUOTI NETINKAMŲ TRANSPORTO PRIEMONIŲ ĮVEŽIMO Į LIETUVOS RESPUBLIKOS TERITORIJĄ KONTROLĖS 15](#_Toc467495733)

[3.4.1. Atliekų vežimo tikrinimo planavimas 15](#_Toc467495734)

[3.4.2. Patikrinimų metu pateikiami dokumentai 16](#_Toc467495735)

[3.4.3. Visuomenės informavimas 16](#_Toc467495736)

[3.5. DĖL EKSPLOATUOTI NETINKAMŲ TRANSPORTO PRIEMONIŲ IR JŲ DALIŲ TVARKYTOJŲ VEIKLOS KONTROLĖS 17](#_Toc467495737)

[3.5.1. ENTP apdorojančių įmonių kontrolė 17](#_Toc467495738)

[3.5.2. ENTP sunaikinimo pažymėjimai 18](#_Toc467495739)

[3.5.3. Dėl turtinių teisių apribojimų patikrinimo 20](#_Toc467495740)

[3.5.4. Dėl transporto priemonių dalių pakartotinio naudojimo 21](#_Toc467495741)

[**4.** **REKOMENDACIJŲ ĮGYVENDINIMO PRIEMONIŲ PLANAS** 23](#_Toc467495742)

**SANTRUMPOS**

**ENTP** – eksploatuoti netinkama transporto priemonė.

**RAAD** – regioniniai aplinkos apsaugos departamentai.

**VAAT –** Valstybinė aplinkos apsaugos tarnyba

Atliekų šalinimo veiklų kodai ir pavadinimai (*Atliekų tvarkymo taisyklės)*:

**D8** – Atliekų tvarkymo taisyklių 4 priedo 1 lentelėje nenurodytas biologinis apdorojimas, kurio metu gaunami galutiniai junginiai ar mišiniai šalinami vykdant bet kurią iš D1– D12 veiklų;

**D9** – Atliekų tvarkymo taisyklių 4 priedo 1 lentelėje nenurodytas fizikinis-cheminis apdorojimas, kurio metu gaunami galutiniai junginiai ar mišiniai šalinami vykdant bet kurią iš D1– D12 veiklų;

**D14** – perpakavimas prieš vykdant bet kurią iš D1– D13 veiklų;

**R1** – iš esmės naudojimas kurui arba kitais būdais energijai gauti;

**R3** – organinių medžiagų, nenaudojamų kaip tirpikliai, perdirbimas ir (arba) atnaujinimas (įskaitant kompostavimą ir kitus biologinio pakeitimo procesus);

**R11**– atliekų, gautų vykdant bet kurią iš R1– R10 veiklų, panaudojimas;

**R12** – atliekų būsenos ar sudėties pakeitimas, prieš vykdant su jomis bet kurią iš R1-R11 veiklų;

**S4** – išvežimas (eksportas);

**S5** – atliekų paruošimas naudoti ir šalinti, apimantis šias išankstinio atliekų apdirbimo veiklas:rūšiavimas; smulkinimas; suspaudimas; granuliavimas; džiovinimas; supjaustymas;kondicionavimas; atskyrimas; maišymas; kita.

**ĮVADAS**

LR Ministro Pirmininko 2014 m. spalio 3 d. potvarkiu Nr. 189 „Dėl Darbo grupės sudarymo“ sudaryta darbo grupė pasiūlymams dėl teisės aktų tobulinimo, siekiant užtikrinti naudotų transporto priemonių ir jų dalių bei eksploatuoti netinkamų transporto priemonių įvežimo ir tvarkymo kontrolę, teikti (2015 m. sausio 28 d., 2015 m. balandžio 29 d. pakeitimai).

Ministras Pirmininkas pavedė darbo grupei iki 2015 m. liepos 1 d. pateikti išvadas ir pasiūlymus dėl:

1. transporto priemonių gamintojų Lietuvoje ir importuotojų veiklos kontrolės;

2. apmokestinamųjų gaminių (padangų, filtrų, amortizatorių, akumuliatorių) gamintojų Lietuvoje ir importuotojų veiklos kontrolės;

3. transporto priemonės pripažinimo eksploatuoti netinkama transporto priemone kriterijų;

4. eksploatuoti netinkamų transporto priemonių įvežimo į Lietuvos Respublikos teritoriją kontrolės;

5. eksploatuoti netinkamų transporto priemonių ir jų dalių tvarkytojų veiklos kontrolės.

1. **TEISĖS AKTŲ TOBULINIMO AKTUALUMAS, TIKSLAS**

Teisės aktų tobulinimo, siekiant užtikrinti naudotų transporto priemonių ir jų dalių bei eksploatuoti netinkamų transporto priemonių įvežimo ir tvarkymo kontrolę, aktualumas nurodytas Valstybiniame atliekų tvarkymo 2014–2020 metų plane (toliau – Valstybinis atliekų tvarkymo planas). Valstybiniame atliekų tvarkymo plane numatytiems atliekų tvarkymo uždaviniams „5.4. stiprinti gamintojų ir importuotojų veiklos kontrolę“ ir „3.2. užtikrinti efektyvų gamybos ir kitos ūkinės veiklos atliekų tvarkymą“ įgyvendinti buvo patvirtintos šios priemonės: „5.4.1. Ministro Pirmininko potvarkiu sudaryti tarpinstitucinę darbo grupę naudotų transporto priemonių ir jų dalių bei eksploatuoti netinkamų transporto priemonių įvežimo ir tvarkymo kontrolei užtikrinti ir pasiūlymams dėl teisės aktų tobulinimo teikti“ ir „3.2.6. efektyvinti eksploatuoti netinkamų transporto priemonių apdorojimo įmonių, neturinčių leidimo, ir nelegalaus vežimo kontrolę“.

Darbo grupės tikslas – visapusiškai įvertinti eksploatuoti netinkamų transporto priemonių tvarkymo problemas, susijusias su gamintojų ir importuotojų bei atliekų tvarkytojų veiklos kontrole.

Darbo grupės tikslui pasiekti buvo organizuojami susitikimai su transporto priemonių gamintojų ir importuotojų, atliekų tvarkytojų atstovais (Antrinių žaliavų ir atliekų surinkėjų, perdirbėjų asociacijos; Pavojingųjų atliekų tvarkytojų asociacijos; Lietuvos autoverslininkų asociacijos; Antrinio perdirbimo įmonių asociacijos; Gamintojų ir Importuotojų asociacijos; Eksploatuoti netinkamų transporto priemonių tvarkytojų asociacijos; Padangų importuotojų asociacijos).

1. **STATISTIKA**

Vadovaujantis Valstybinės atliekų apskaitos duomenimis, Lietuvoje susidariusių ir sutvarkytų (apdorotų) ENTP kiekis 2009–2013 m. kito nuo 14 tūkst. iki 30 tūkst. (1 pav.).

1 pav. Lietuvoje susidariusių ir sutvarkytų (apdorotų (D8, D9, D14, R12, S5) ENTP kiekis (tonomis) 2009–2013 m.

Vertinant atliekų susidarymo 2014–2020 metų prognozes, ENTP 2020 m. susidarys apie 40 proc. daugiau lyginant su 2011 m. susidariusiu kiekiu (Valstybinio atliekų tvarkymo plano duomenys) (1 lentelė).

1 lentelė. ENTP apdorojimo pajėgumai Lietuvoje.

|  |  |  |  |  |
| --- | --- | --- | --- | --- |
| **Įrenginio pavadinimas** | **Tvarkymo būdas ir kodas pagal klasifikaciją** | **Bendras įrenginių kiekis** | **Bendras įrenginių (instaliacinis) pajėgumas, tonų per metus** | **Planuojamas įrenginio eksploatacijos laikotarpis** |
| Eksploatuoti netinkamų transporto priemonių pakartotinio naudojimo ir apdorojimo įrenginiai | apdorojimas (S5) | 249 | 91203,4 | neribotas |

Vadovaujantis Valstybinės atliekų apskaitos duomenimis Lietuvoje susidariusių ir sutvarkytų padangų atliekų kiekis 2009–2013 m. kito nuo 13 iki 20 tūkst. tonų per metus (2 lentelė).

2 lentelė. Susidariusių ir sutvarkytų padangų atliekų kiekis Lietuvoje.

|  |  |  |  |  |  |  |
| --- | --- | --- | --- | --- | --- | --- |
| **Metai** | **Surinktas kiekis**  ***(tonomis)*** | **Sutvarkyta Lietuvoje *(tonomis)*** | | | **Išvežta / eksportuota *(tonomis)*** |  |
| panaudota kurui ar energijai gauti | perdirbta | panaudota ar paruošta naudoti, šalinti |  |
|  |
| R1 | R3 | R11, S5 | S4 |  |
| 2009 | 13.543,323 | 6.710,150 | 7.634,628 | 260,000 | 59,460 |  |
| 2010 | 16.632,430 | 7.272,640 | 8.789,527 | 0 | 61,120 |  |
| 2011 | 20.044,806 | 8.574,440 | 10.117,465 | 0 | 30,540 |  |
| 2012 | 20.073,156 | 8.906,300 | 11.139,616 | 234,679 | 338,540 |  |
| 2013 | 19.355,706 | 9.161,620 | 10.028,818 | 43,610 | 566,190 |  |

Lietuvoje vidaus rinkai kasmet patiekiama apie 500 tonų vidaus degimo variklių degalų arba tepalų filtrų, apie 300 tonų vidaus degimo variklių įsiurbimo oro filtrų ir apie 550 tonų automobilių hidraulinių (tepalinių) amortizatorių (3 lentelė).

3 lentelė. Lietuvoje vidaus rinkai tiektų apmokestinamųjų gaminių statistika.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2010** | | **2011** | | **2012** | | **2013** | |
| **Įmonių skaičius** | **patiekta, t** | **Įmonių skaičius** | **patiekta, t** | **Įmonių skaičius** | **patiekta, t** | **Įmonių skaičius** | **patiekta, t** |
| Padangos (>3 kg) | 235 | 18327 | 221 | 22232 | 317 | 20671 | 320 | 22617 |
| Automobiliniai akumuliatoriai | 602 | 6544 | 623 | 6296 | 750 | 7646 | 936 | 6774 |
| Vidaus degimo variklių degalų arba tepalų filtrai | 265 | 508 | 262 | 579 | 345 | 617 | 346 | 587 |
| Vidaus degimo variklių įsiurbimo oro filtrai | 250 | 306 | 254 | 345 | 312 | 375 | 320 | 402 |
| Automobilių hidrauliniai (tepaliniai) amortizatoriai | 152 | 492 | 151 | 598 | 199 | 651 | 212 | 65 |

1. **DARBO GRUPĖS REZULTATAI**

## DĖL TRANSPORTO PRIEMONIŲ GAMINTOJŲ LIETUVOJE IR IMPORTUOTOJŲ VEIKLOS KONTROLĖS

## Transporto priemonės sąvoka

Siekiant mažinti gaminių[[1]](#footnote-1) ir pakuočių atliekų neigiamą poveikį aplinkai ir žmonių sveikatai, vadovaujamasi gamintojo atsakomybės principu, pagal kurį gamintojams ir importuotojams teisės aktuose įtvirtinama atsakomybė už jų vidaus rinkai pateiktų gaminių ir pakuočių poveikį aplinkai per viso būvio ciklą nuo gamybos iki saugaus atliekų sutvarkymo, įskaitant gaminių ir pakuočių atliekų surinkimo, vežimo, perdirbimo, naudojimo ir šalinimo sistemos organizavimą ir (ar) finansavimą, Lietuvos Respublikos Vyriausybės nustatytų gaminių ir pakuočių atliekų tvarkymo užduočių įgyvendinimą, informacijos apie gaminius, pakuotes ir jų atliekų tvarkymą teikimą šių gaminių naudotojams ir atliekų tvarkytojams.

Gamintojo atsakomybės principas taikomas ir eksploatuoti netinkamų transporto priemonių srautui, tačiau tik transporto priemonėms, priskiriamoms M1; N1 klasėms ir triratėms motorinėms transporto priemonėms, išskyrus motorines trirates transporto priemones su simetriškai išdėstytais ratais.

Už kitų eksploatuoti netinkamų transporto priemonių, nenurodytų Atliekų tvarkymo įstatyme (pavyzdžiui, specialios paskirties transporto priemonės, motorinės triratės transporto priemonės su simetriškai išdėstytais ratais ir kita), tvarkymą ir tvarkymo finansavimą atsako šių eksploatuoti netinkamų transporto priemonių turėtojai.

**Siekiant užtikrinti, kad visos eksploatuoti netinkamos transporto priemonės būtų tinkamai sutvarkytos, siūloma praplėsti Lietuvos Respublikos atliekų tvarkymo įstatymo 2 str. 62 dalyje nurodytą sąvoką „Transporto priemonė“, išdėstant ją taip:**

**„Transporto priemonė – bet kuri iš Lietuvos Respublikos saugaus eismo automobilių keliais įstatymo 2 straipsnio 64 dalyje**[[2]](#footnote-2) **nurodytų transporto priemonių, išskyrus dviračius.“.**

Praplėtus sąvoką „transporto priemonė“ visų transporto priemonių gamintojams ir importuotojams būtų taikomas gamintojo atsakomybės principas ir Atliekų tvarkymo įstatyme nustatyti reikalavimai, o tai sudarytų sąlygas visas susidarančias eksploatuoti netinkamos transporto priemones sutvarkyti nekeliant pavojaus aplinkai ir žmonių sveikatai, nenaudojant transporto priemonių turėtojų lėšų.

**Pakeitus Atliekų tvarkymo įstatyme išdėstytą sąvoką „transporto priemonė“ būtina pakeisti ir Eksploatuoti netinkamų transporto priemonių tvarkymo taisykles, patvirtintas Lietuvos Respublikos aplinkos ministro 2003 m. gruodžio 23 d. įsakymu Nr. 710, (toliau – ENTP tvarkymo taisyklės).**

Pakeitus ENTP tvarkymo taisykles, jose išdėstyti ENTP tvarkymo reikalavimai (prevencijos, surinkimo, apdorojimo, išmontavimo informacijos, atliekų tvarkymo apskaitos) būtų taikomi visų kategorijų transporto priemonėms.

## Galimybės taikyti ekonomines priemones, skirtas mažinti aplinkos taršą eksploatuoti netinkamomis transporto priemonėmis, įvertinimas

Siekiant įgyvendinti principą „teršėjas moka“, kuris reiškia, kad atliekų tvarkymo išlaidas turi apmokėti pirminis atliekų darytojas arba dabartinis ar ankstesnisatliekų turėtojas ir (ar) produktų, dėl kurių naudojimo susidaro atliekos, gamintojas ar importuotojas; taip pat užtikrinti gamintojo atsakomybės principo įgyvendinimą, kai gamintojai ir importuotojai atsakingi už jų vidaus rinkai tiekiamų gaminių poveikį aplinkai per visą būvio ciklą nuo gamybos iki saugaus atliekų sutvarkymo, įskaitant surinkimo, vežimo, perdirbimo, naudojimo ir šalinimo sistemos organizavimą ir (ar) finansavimą, informacijos apie gaminius ir jų atliekų tvarkymą teikimą šių gaminių naudotojams ir atliekų tvarkytojams, grąžinamų produktų ir juos panaudojus susidarančių atliekų priėmimą, tvarkymą ir finansinę atsakomybę už tokią veiklą; taip pat, skatinant teršėjus mažinti aplinkos teršimą, vykdyti atliekų prevenciją ir tvarkymą, kaupti lėšas aplinkosaugos priemonėms, susijusioms su eksploatuoti netinkamų transporto priemonių tvarkymu, gyvendinti, **siūloma pasitelkus išorės ekspertus parengti studiją siekiant įvertinti galimybes taikyti ekonomines priemones (pvz., mokestį už aplinkos teršimą ENTP), kurios užtikrintų aplinkos taršos mažinimą eksploatuoti netinkamomis transporto priemonėmis ir tinkamą jų tvarkymą, užtikrintų gamintojo atsakomybės principo įgyvendinimą Lietuvoje.**

Ekonominės priemonės būtų taikomos:

1. **visiems transporto priemonių gamintojams[[3]](#footnote-3) ir importuotojams[[4]](#footnote-4)**, t. y. visų klasių vidaus rinkai tiekiamoms transporto priemonėms, kurios būtų nurodytos Atliekų tvarkymo įstatyme (žr. ataskaitos 3.1.1 skyrių). Siūloma, kad įgyvendinant ekonomines priemones numatytas lėšas už aplinkos teršimą eksploatuoti netinkamomis transporto priemonėmis gamintojai ir importuotojai sumokėtų tokia pat tvarka, kuri yra taikoma pakuočių atliekų ir apmokestinamųjų gaminių atvejais.
2. **fiziniams ir juridiniams asmenims,** įsigijusiems transporto priemones iš Gamintojų ir importuotojų sąvade neįsiregistravusių gamintojų ir importuotojų. Ekonominės priemonės būtų pritaikomos pirmą kartą Lietuvoje transporto priemones registruojantiems asmenims.

Ekonominių priemonių dydis būtų įvertintas studijos rengimo metu.

Siekiant, kad ekonominių priemonių taikymas būtų efektyvus, **būtina pakeisti Atliekų tvarkymo įstatyme išdėstyta sąvoką „Tiekimas Lietuvos Respublikos vidaus rinkai verslo tikslais“** [[5]](#footnote-5), nurodant, kad savo reikmėms į Lietuvos Respublikos teritoriją gali būti įvežta tik 1 transporto priemonė per kalendorinius metus. Galimybė savo reikmėms į LR teritoriją įsivežti 5 transporto priemones per kalendorinius metus sudaro prielaidas asmenims, kurie realiai LR vidaus rinkai teikia transporto priemones verslo tikslais, nesiregistruoti Gamintojų ir importuotojų sąvade, ir nevykdyti jiems numatytų pareigų, nurodant, kad šios transporto priemonės yra skirtos asmeninėms reikmėms.

Žemiau esančioje lentelėje pateikiamas pavyzdys, kiek per metus pirmą kartą Lietuvoje įregistruojama naujų ir naudotų lengvųjų automobilių (M1), kurie sudaro didžiąją įregistruojamų transporto priemonių dalį, ir kurioms taip pat būtų taikomos ekonominės priemonės.

4 lentelė. Pirmą kartą Lietuvoje registruotų lengvųjų automobilių skaičius 2010–2014 m.

|  |  |  |  |  |  |  |
| --- | --- | --- | --- | --- | --- | --- |
|  | **Pirmą kartą įregistruota Lietuvoje** | | | | **Nurašyta** | |
| **Naudotų** | | **Naujų** | |
|  | Iš viso | Lengvųjų automobilių (M1) | Iš viso | Lengvųjų automobilių (M1) | Iš viso | Lengvųjų automobilių (M1) |
| 2014 m. | 199.552 | 165.482 | 25.438 | 14.214 | 35.243 | 29.530 |
| 2013 m. | 242.996 | 200.481 | 22.898 | 12.073 | 31.322 | 26.651 |
| 2012 m. | 235.408 | 194.534 | 21.117 | 11.829 | 36.284 | 30.864 |
| 2011 m. | 23.9487 | 204.309 | 21.893 | 12.294 | 40.436 | 34.718 |
| 2010 m. | 178.747 | 153.786 | 14.286 | 7.467 | 45.280 | 39.032 |

Atsižvelgiant į tai, kad nėra nustatytos ir neplanuojama nustatyti eksploatuoti netinkamų transporto priemonių naudojimo ir (ar) perdirbimo užduočių transporto priemonių gamintojams ir importuotojams, dėl ko jiems nebūtų taikomos lengvatos (šiuo metu Mokesčio už aplinkos teršimą įstatyme yra numatytos mokesčio lengvatos už tą, pvz., pakuočių atliekų kiekį, kuris proporcingas įvykdytos užduoties daliai), todėl gamintojams ir importuotojams būtų taikomos ekonominės priemonės visam vidaus rinkai tiektam transporto priemonių skaičiui.

Ekonominės priemonės gamintojams ir importuotojams būtų taikomos priklausomai nuo faktiškai per mokestinį laikotarpį tiektą Lietuvos Respublikos vidaus rinkai transporto priemonių kiekį, kuris nustatomas iš Gaminių tiekimo rinkai apskaitos ir atliekų tvarkymo ataskaitų, kurių pateikimo tvarka reglamentuojama Lietuvos Respublikos aplinkos ministro 2009 m. gegužės 27 d. įsakymu Nr. D1-290 „Dėl gaminių tiekimo rinkai apskaitos ir atliekų tvarkymo ataskaitų teikimo taisyklių patvirtinimo“.

Atsižvelgiant į tai, kad nesiūloma taikyti eksploatuoti netinkamų transporto priemonių naudojimo ir (ar) perdirbimo užduočių sistemos transporto priemonių gamintojams ir importuotojams, todėl nebūtų taikoma ir ENTP sutvarkymą įrodančių dokumentų išrašymo tvarka, kuri yra reglamentuota aplinkos ministro įsakymu.

Tikėtina, kad pradėjus taikyti ekonomines priemones transporto priemonių gamintojams ir importuotojams, Atliekų tvarkymo įstatymo 82 skirsnyje nustatytos pareigos transporto priemonių gamintojams ir importuotojams nepasikeis, t. y. transporto priemonių gamintojai ir importuotojai turės organizuoti ir apmokėti surinkimą, vežimą, paruošimą naudoti, naudojimą eksploatuoti netinkamų transporto priemonių, kurios susidarė naudojant gamintojų ir importuotojų tiektas Lietuvos Respublikos vidaus rinkai verslo tikslais transporto priemones; užtikrinti, kad būtų sudarytos sąlygos asmeniui, kuriam priklausanti eksploatuoti netinkama transporto priemonė neturi rinkos vertės ar ši vertė yra neigiama, nemokamai atiduoti tvarkyti šią eksploatuoti netinkamą transporto priemonę; šviesti ir informuoti visuomenę eksploatuoti netinkamų transporto priemonių tvarkymo klausimais; registruoti Gamintojų ir importuotojų sąvade; tvarkyti transporto priemonių apskaitą ir teikti apskaitos ataskaitas Aplinkos apsaugos agentūrai.

Kaip ir apmokestinamųjų gaminių, pakuočių atliekų tvarkymo atvejais, transporto priemonių gamintojų ir importuotojų, ar asmenų, įsigijusių transporto priemones iš Gamintojų ir importuotojų sąvade neįsiregistravusių gamintojų ir importuotojų, ekonominių priemonių taikymo metu gautos lėšos patektų į Atliekų tvarkymo programą. Paskirstant programos lėšas būtų finansuojama eksploatuoti netinkamų transporto priemonių tvarkymo sistema. Šios lėšos būtų naudojamos Atliekų tvarkymo įstatyme numatytiems eksploatuoti netinkamumų transporto priemonių tvarkymo tikslams įgyvendinti, pavyzdžiui, ENTP apdorojančių įmonių, kurios dirba laikydamosi visų teisės aktuose joms nurodytų reikalavimų, infrastruktūros gerinimui, ENTP apdorojimo pajėgumų tuose regionuose, kuriuose jų trūksta, sukūrimui, kiemuose ir kitose teritorijose paliktų be priežiūros eksploatuoti netinkamos transporto priemonių tvarkymui (teikiant subsidijas eksploatuoti netinkamų transporto priemonių atliekų tvarkytojams (apdorojančioms įmonėms ar įgaliotoms jų vardu priimti eksploatuoti netinkamas transporto priemones įmonėms) arba dotacijas savivaldybėms).Lėšų paskirstymui būtų taikoma analogiška tvarka, kuri šiuo metu yra reglamentuota kitų atliekų srautų tvarkymui.

Ekonominių priemonių taikymas eksploatuoti netinkamų transporto priemonių tvarkymo srityje padės užtikrinti gamintojų atsakomybės principo įgyvendinimą, todėl svarbu užtikrinti, kad visi transporto priemonių gamintojai ir importuotojai registruotųsi Gamintojų ir importuotojų sąvade.

## Registravimasis Gamintojų ir importuotojų sąvade

Didelė dalis vidaus rinkai naudotas transporto priemones tiekiančių asmenų vis dar nesiregistruoja Gamintojų ir importuotojų sąvade ir nedalyvauja organizuojant susidariusių atliekų tvarkymą. Nors vadovaujantis administracinių teisės pažeidimų kodekso 5120straipsniu, transporto priemonių pagaminimas arba importas į Lietuvos Respubliką neįsiregistravus Gamintojų ir importuotojų registravimo sąvade – užtraukia baudą pareigūnams nuo septynių šimtų dvidešimt keturių iki vieno tūkstančio keturių šimtų keturiasdešimt aštuonių eurų.

Pagrindinė problema šiame kontekste kyla dėl to, kad dažnai fiziniai asmenys oficialiai (taip nurodoma pirkimo-pardavimo sutartyje) perka transporto priemones tiesiogiai iš užsienio piliečių, nors dažniausiai tarpininkavimo paslaugą teikia kitas asmuo, kuris turėtų registruotis kaip transporto priemonės importuotojas, ir kuriam turėtų būti taikomos ekonominės priemonės.

Šioje ataskaitoje eksploatuoti netinkamų transporto priemonių klausimas sprendžiamas kompleksiškai. Įgyvendintas siūlymas taikyti ekonomines priemones (pvz. apmokestinimą) fiziniams ir juridiniams asmenimis, įsigijusiems transporto priemones iš Gamintojų ir importuotojų sąvade neįsiregistravusių gamintojų ir importuotojų, panaikintų pirkėjų suinteresuotumą įsigyti transporto priemones iš minėtų tarpinių importuotojų. Galimas rinkos praradimas skatintų tarpinius (dirbančius šešėlyje) importuotojus registruotis Gamintojų ir importuotojų sąvade.

Siekiant įgyvendinti šias priemones, būtina, kad VĮ „Regitra“ darbuotojai vykdydami transporto priemonės registravimo Lietuvoje pirmą kartą procedūrą, Gamintojų ir importuotojų sąvade (viešas sąvado duomenų naudojimas <http://193.219.55.14/giis/gim.py/m_s_data>) patikrintų, ar transporto priemonės pardavėjas yra įregistruotas jame kaip gamintojas ir (ar) importuotojas.

**Tam reikės pakeisti vidaus reikalų ministro 2001 m. gegužės 25 d. įsakymu Nr. 1V-260 patvirtintas Motorinių transporto priemonių ir jų priekabų registravimo taisykles ir reglamentuoti VĮ „Regitra“ funkcijas, susijusias su reikalingų duomenų patikrinimu Gamintojų ir importuotojų sąvade.**

## DĖL APMOKESTINAMŲJŲ GAMINIŲ (PADANGŲ, FILTRŲ, AMORTIZATORIŲ, AKUMULIATORIŲ) GAMINTOJŲ LIETUVOJE IR IMPORTUOTOJŲ VEIKLOS KONTROLĖS

## Apmokestinamųjų gaminių (padangų, filtrų, amortizatorių) gamintojų ir importuotojų veiklos kontrolė

Transporto priemonių dalių: padangų, vidaus degimo variklių degalų arba tepalų filtrų, vidaus degimo variklių įsiurbimo oro filtrų, automobilių hidraulinių (tepalinių) amortizatorių – gamintojai ir importuotojai atsakingi už šių gaminių atliekų, susidarančių eksploatuojant transporto priemones, surinkimo, vežimo, paruošimo naudoti, naudojimo organizavimą ir išlaidų apmokėjimą, taip pat visuomenės švietimo ir informavimo organizavimą ir išlaidų apmokėjimą, sistemos organizavimą taip, kad transporto priemonės turėtojas šias atliekas galėtų atiduoti nemokamai transporto priemonių techninės priežiūros ir remonto paslaugas teikiančioms įmonėms. Be to, padangų gamintojai ir importuotojai turi organizuoti sistemą taip, kad transporto priemonės turėtojas galėtų atiduoti nemokamai padangų atliekas padangų platintojui. Surinktos apmokestinamųjų gaminių (padangų, filtrų, amortizatorių) atliekos turi būti perduodamos tokias atliekas turinčiam teisę tvarkyti atliekų tvarkytojui.

Apmokestinamųjų gaminių (padangų, filtrų, amortizatorių) gamintojai ir importuotojai turi registruotis Gamintojų ir importuotojų sąvade. Tačiau didelė dalis apmokestinamuosius gaminius (ypač padangas) tiekiančių gamintojų ir importuotojų (daugiausiai prekiaujančių turgavietėse) nesiregistruoja Gamintojų ir importuotojų sąvade ir nedalyvauja organizuojant šių gaminių atliekų tvarkymą.

**Atsižvelgiant į tai kas išdėstyta, būtina stiprinti turgavietėse prekiaujančių gamintojų ir importuotojų kontrolę, atkreipiant dėmesį į privalomumą registruotis Gamintojų ir importuotojų sąvade ir dalyvavimą organizuojant šių gaminių atliekų tvarkymą pagal Lietuvos Respublikos atliekų tvarkymo įstatyme nustatytas pareigas: a) RAAD didinti turgaviečių patikrinimo skaičių; b) RAAD patikros klausimynuose nusimatyti klausimus susijusius su registracija Gamintojų ir importuotojų sąvade; c) ginant viešąjį interesą, numatyti pareigą turgavietes administruojantiems asmenims prieš pasirašant sutartį dėl prekybos vietos nuomos ir eksploatavimo įsitikinti, kad asmuo, norintis prekiauti apmokestinamaisiais gaminiais, yra užsiregistravęs Gamintojų ir importuotojų sąvade.**

Svarbu pažymėti, kad 20 proc. apmokestinamųjų gaminių atliekų, tokių kaip vidaus degimo variklių degalų arba tepalų filtrai, įsiurbimo oro filtrai ar automobilių hidrauliniai (tepaliniai) amortizatoriai, taip pat nemažai bekamerinių padangų, kurių montavimas namų ūkio sąlygomis be specialiosios įrangos neįmanomas ar mažai tikėtinas, vis dar yra surenkama iš namų ūkių apvažiavimo būdu ar didelių gabaritų atliekų surinkimo aikštelėse, nors šios atliekos gali susidaryti transporto priemonių techninės priežiūros ir remonto paslaugas teikiančiose įmonėse, o padangų atliekos gali susidaryti ir pas prekiautojus padangomis.

Mokesčio už aplinkos teršimą įstatyme nustatytas padangų mokesčio tarifas neskatina padangų gamintojų ir importuotojų tvarkyti atliekų, todėl didelė dalis padangų atliekų kaupiasi didelių gabarito atliekų surinkimo aikštelėse arba randamos išmestos į aplinką. Tuomet padangos tampa bešeimininkėmis atliekomis, už kurių sutvarkymą, pagal Lietuvos Respublikos atliekų tvarkymo įstatymą (25 straipsnį) yra atsakinga savivaldybė. Už surinktų apmokestinamųjų gaminių (padangų) atliekų iš namų ūkių apvažiavimo būdu ar didelių gabaritų atliekų surinkimo aikštelių sutvarkymą turi apmokėti patys gyventojai, t. y. šių atliekų sutvarkymo išlaidos yra įtraukiamos į rinkliavą arba kitą įmoką už atliekų surinkimą iš atliekų turėtojų ir atliekų sutvarkymą. Tačiau šias išlaidas turėtų apmokėti apmokestinamųjų gaminių (padangų) gamintojai ir importuotojai.

Šiuo metu galiojančiame Mokesčio už aplinkos teršimą įstatyme nustatyta padangų klasifikacija (naujos padangos, restauruotos padangos, naudotos padangos) netiksli, nes padangų atliekų sutvarkymas ar tai būtų naujos, ar restauruotos, ar dėvėtos padangos yra vienodi. Susidarančios padangų atliekos yra skirtingų rūšių, pvz., lengvojo transporto padangos, krovininio transporto padangos, industrinės technikos padangos, žemės ūkio technikos padangos. Padangų atliekų sutvarkymo kaštai skiriasi priklausomai nuo tvarkomos padangų atliekų rūšies. Pvz., padangų atliekų, kurių aukštis iki 118 cm, plotis iki 39 cm transportavimo išlaidos iki šių atliekų naudotojo kainuoja apie 18,8 Eur+PVM, o padangų atliekų, kurių aukštis virš 118 cm, plotis virš 39 cm transportavimo išlaidos iki šių atliekų naudotojo kainuoja apie 52,1 Eur+PVM (savivaldybių ir padangų atliekų tvarkytojų pasirašytų sutarčių duomenys).

**Siūloma pakeisti padangų klasifikaciją skirstant padangas pagal rūšis (dydį) ir atitinkamai pakeisti Mokesčio už aplinkos teršimą įstatyme nustatytus mokesčio tarifus apmokestinamiesiems gaminiams (padangoms).** Mokesčio tarifo pasikeitimas, t. y. sumažėjimas ar padidėjimas, būtų įvertintas rengiant minėto įstatymo pakeitimus.Atitinkamai turėtų būti peržiūrėtas ir įvertintas poreikis keisti apmokestinamųjų gaminių ir pakuočių atliekų naudojimo ir (ar) perdirbimo užduotis, patvirtintas Lietuvos Respublikos Vyriausybės 2006 m. lapkričio 24 d. nutarimu Nr. 1168 „Dėl apmokestinamųjų gaminių ir pakuočių atliekų naudojimo ir (ar) perdirbimo užduočių patvirtinimo“ nustatant padangų naudojimo ir (ar) perdirbimo užduotis skirtingoms padangų atliekų rūšims.

Pagal Atliekų tvarkymo įstatymą gamintojo atsakomybė taikoma šiems gaminiams ir pakuotėms: elektros ir elektroniniai įrangai, pakuotėms, transporto priemonėms, alyvoms, baterijoms ir akumuliatoriams, apmokestinamiesiems gaminiams (filtrams, amortizatoriams, padangoms). Gamintojai ir importuotojai savo pareigą sutvarkyti susidariusias atliekas gali vykdyti individualiai (organizuodami po jų Lietuvos Respublikos vidaus rinkai verslo tikslais tiektų gaminių naudojimo susidariusių atliekų tvarkymą) arba kolektyviai (steigdami gamintojų ir importuotojų organizaciją ir (ar) tapdami tokios organizacijos dalyviais ir jai pavesdami organizuoti gaminių atliekų tvarkymą ir vykdyti visas ar dalį Atliekų tvarkymo įstatyme/Pakuočių ir pakuočių atliekų tvarkymo įstatyme jiems nustatytų pareigų ar organizacijai sutartiniais pagrindais pavesdami organizuoti gaminių atliekų tvarkymą ir vykdyti visas ar dalį Atliekų tvarkymo įstatyme/Pakuočių ir pakuočių atliekų tvarkymo įstatyme nustatytų pareigų, netapdami organizacijos dalyviais). Elektros ir elektroninės įrangos atliekų tvarkymą organizuojančios gamintojų ir importuotojų organizacijos privalo sudaryti sutartis su visomis savivaldybėmis (arba savivaldybių įsteigtais juridiniais asmenimis, kuriems pavesta administruoti komunalinių atliekų tvarkymo sistemą) dėl buitinių elektros ir elektroninės įrangos atliekų surinkimo savivaldybių įrengtose didelių gabaritų atliekų surinkimo aikštelėse ir šių aikštelių eksploatavimo dalinio finansavimo. Šiose sutartyse turi būti numatyta elektros ir elektroninės įrangos atliekų surinkimo savivaldybių įrengtose didelių gabaritų atliekų surinkimo aikštelėse ir šių aikštelių eksploatavimo išlaidų dalinio finansavimo tvarka, sutarčių sudarymo, įsigaliojimo ir nutraukimo tvarka, savivaldybių įrengtų didelių gabaritų atliekų aikštelių infrastruktūros plėtros ir naudojimo sąlygos, paslaugų teikimo tvarka ir sąlygos, atsiskaitymo tvarka, šalių teisės, pareigos ir atsakomybė už įsipareigojimų nevykdymą, pretenzijų pateikimo, nagrinėjimo ir ginčų sprendimo tvarka, sutarties galiojimo terminas, jos keitimo ar nutraukimo sąlygos ir tvarka.

Atsižvelgiant į tai, kad didelė dalis padangų atliekų kaupiasi didelių gabaritų atliekų surinkimo aikštelėse arba randamos išmestos į aplinką, o tokiu atveju už šių padangų atliekų sutvarkymą atsakingos (taip pat ir finansiškai) savivaldybės **siūlome įvertinti poreikį keisti Atliekų tvarkymo įstatymą numatant prievolę padangų gamintojams ir importuotojams sudaryti sutartis su visomis savivaldybėmis (arba savivaldybių įsteigtais juridiniais asmenimis, kuriems pavesta administruoti komunalinių atliekų tvarkymo sistemą) dėl padangų atliekų surinkimo savivaldybių įrengtose didelių gabaritų atliekų surinkimo aikštelėse ir šių aikštelių eksploatavimo dalinio finansavimo.**

## Apmokestinamųjų gaminių (baterijų ir akumuliatorių) gamintojų ir importuotojų veiklos kontrolė

Baterijų ir akumuliatorių gamintojai ir importuotojai atsakingi už šių gaminių atliekų surinkimo, vežimo, paruošimo naudoti, naudojimo organizavimą ir išlaidų apmokėjimą, visuomenės švietimo ir informavimo organizavimą ir išlaidų apmokėjimą, užtikrinta, kad būtų pasiektas Lietuvos Respublikos Vyriausybės nustatytas (Lietuvos Respublikos Vyriausybės 2006 m. lapkričio 24 d. nutarime Nr. 1168) baterijų ir akumuliatorių perdirbimo efektyvumas. Baterijų ir akumuliatorių gamintojai ir importuotojai privalo surinkti baterijų ir akumuliatorių atliekas ir atiduoti šias atliekas tvarkyti turinčiam teisę atliekų tvarkytojai.

Tačiau dėl nepakankamo teisinio reguliavimo nėra bendro kontroliuojančių institucijų sutarimo, kas pripažįstama baterijų ir akumuliatorių perdirbimu, o tai sudaro sąlygas iškraipyti rinką ir skatina nesąžiningą konkurenciją. Be to, dėl skirtingo baterijų ir akumuliatorių klasifikavimo Atliekų tvarkymo įstatyme ir Mokesčio už aplinkos teršimą įstatyme gamintojams ir importuotojams padidėja administracinė našta.

Valstybinio atliekų tvarkymo plano 2 priede numatyta 5.2.4 priemonė „peržiūrėti Lietuvos Respublikos atliekų tvarkymo įstatymo ir Lietuvos Respublikos mokesčio už aplinkos teršimą įstatymo nuostatas, taip pat Lietuvos Respublikos Vyriausybės nustatytas baterijų ir akumuliatorių atliekų tvarkymo užduotis gamintojams ir importuotojams, atsižvelgiant į baterijų ir akumuliatorių atliekų tvarkymo tikslus ir sistemos efektyvumą“. Šio priemonės įgyvendinimas Valstybiniame atliekų tvarkymo plane numatytas 2014−2015 metais. Atsižvelgiant į turimą įvertinti teisės aktų skaičių ir privalomumą nenukrypti nuo Europos Parlamento ir Tarybos Direktyvoje 2006/66/EB dėl baterijų ir akumuliatorių bei baterijų ir akumuliatorių atliekų ir Direktyvos panaikinimo 91/157/EEB nustatytų užduočių, planuojama kreiptis į Lietuvos Respublikos Vyriausybę dėl šios priemonės įgyvendinimo termino nukėlimo iki 2016 m. gruodžio 31 d.

**Įgyvendinti Valstybinio atliekų tvarkymo 2014−2020 metų plano 2 priedo 5.2.4 priemonę.**

## DĖL TRANSPORTO PRIEMONĖS PRIPAŽINIMO EKSPLOATUOTI NETINKAMA TRANSPORTO PRIEMONE KRITERIJŲ

Pagrindinė priežastis, lėmusi poreikį reglamentuoti kriterijus, kada transporto priemonė pripažįstama eksploatuoti netinkama transporto priemone, susijusi su tuo, kad didelė dalis (30–40 proc.) įvežamų į šalį naudotų transporto priemonių iš tikro yra netinkamos eksploatuoti. Asmenys (juridiniai ir fiziniai), įveždami į Lietuvos Respubliką tokias transporto priemones išvengia prievolės tapti atliekų tvarkytojais ir vykdyti šiuos reikalavimus:

1. ENTP įvežantys asmenys turi registruotis atliekų tvarkytojų registre;
2. ENTP įvežantys asmenys turi vykdyti atliekų tvarkymo apskaitą ir teikti metines ataskaitas.
3. Atliekų vežėjas atliekas gali perduoti tik atliekų naudotojui ar šalintojui;
4. Eksploatuoti netinkamos transporto priemonės yra pavojingosios atliekos, todėl jų įvežimui turi būti taikomos 2006 m. birželio 14 d. Europos Parlamento ir Tarybos reglamente (EB) Nr. 1013/2006 dėl atliekų vežimo (OL 2006 L 190, p. 1) nustatytos procedūros.

Vadovaujantis Atliekų tvarkymo įstatymu, transporto priemonė laikoma atlieka kai jos turėtojas ja atsikrato, ketina ar privalo atsikratyti. Europos Komisija rekomenduoja visoms Europos Sąjungos šalims naudotis parengtomis gairėmis (rekomendacijomis) kada transporto priemonė turėtų būti pripažįstama nebetinkama eksploatuoti, t.y. kada transporto priemonė taptų atlieka (išskyrus senovinius automobilius ar transporto priemones) (Correspondents' Guidelines No 9 on shipment of waste vehicles <http://ec.europa.eu/environment/waste/shipments/guidance.htm>).

Vadovaujantis minėtomis Europos Komisijos rekomendacijomis ir atsižvelgiant į Darbo grupei iškeltus tikslus, parengtas LR aplinkos ministro įsakymo „Dėl transporto priemonių pripažinimo eksploatuoti netinkamomis transporto priemonėmis tvarkos aprašo patvirtinimo“ projektas (žr. Atskaitos 1 priedas), kuris reglamentuoja atvejus, kada transporto priemonės pripažįstamos eksploatuoti netinkamomis transporto priemonėmis, t. y. atliekomis.

**Atsižvelgiant į tai, kad LR aplinkos ministro įsakymo „Dėl transporto priemonių pripažinimo eksploatuoti netinkamomis transporto priemonėmis tvarkos aprašo patvirtinimo“ projektu reglamentuojami procesai yra susiję su kelių institucijų veikla, siūlome įpareigoti visas kompetentingas institucijas oficialiai paskirti specialistus minėto teisės akto projekto tobulinimui.**

## DĖL EKSPLOATUOTI NETINKAMŲ TRANSPORTO PRIEMONIŲ ĮVEŽIMO Į LIETUVOS RESPUBLIKOS TERITORIJĄ KONTROLĖS

Į Lietuvą kasmet įvežama nuo 300 iki 460 tūkst. vienetų naudotų transporto priemonių. Lietuvos autoverslininkų asociacijos duomenimis, nuo 30 iki 40 proc. įvežamų į šalį naudotų transporto priemonių yra netinkamos eksploatuoti (Valstybinio atliekų tvarkymo plano duomenys). Eksploatuoti netinkamos transporto priemonės yra pavojingosios atliekos, todėl jų įvežimui turi būti taikomos 2006 m. birželio 14 d. Europos Parlamento ir Tarybos reglamente (EB) Nr. 1013/2006 dėl atliekų vežimo (OL 2006 L 190, p. 1) nustatytos procedūros. Todėl labai svarbu, kad kontroliuojančios institucijos aktyviau bendradarbiautų tarpusavyje, užtikrinant efektyvesnę naudotų transporto priemonių įvežimo kontrolę.

## Atliekų vežimo tikrinimo planavimas

2014 m. gegužės 15 d. Europos Parlamento ir Tarybos reglamente (ES) Nr. 660/2014, kuriuo iš dalies keičiamas Reglamentas (EB) Nr. 1013/2006 dėl atliekų vežimo, nurodyta, kad norint sukurti pajėgumus, kurių reikia atlikti patikrinimus ir veiksmingai užkirsti kelią neteisėtam atliekų vežimui, būtinas tinkamas atliekų vežimo patikrinimų planavimas. Svarbu efektyvinti patikrinimų planavimą, kad jie būtų planuojami reguliariai ir nuosekliai. Tokiems patikrinimams, turėtų būti nustatytas tikrinimo planas (-ai) visai Lietuvos Respublikos geografinei teritorijai.

Tikrinimo planai grindžiami rizikos vertinimu, apimančiu konkrečius atliekų srautus, šiuo atveju ENTP, ir neteisėto vežimo šaltinius, kuriame prireikus atsižvelgiama į tokius tyrimų duomenis, kaip duomenys apie policijos ir muitinės tyrimus ir nusikalstamos veikos analizė, jei jų turima. Šiuo rizikos vertinimu siekiama nustatyti mažiausią reikiamą patikrinimų skaičių, įskaitant fizines įstaigų, įmonių, tarpininkų, prekiautojų ir atliekų vežimo arba susijusio naudojimo ar šalinimo patikras.

Tikrinimo planuose turi būti pateikti tam tikri svarbiausi elementai: patikrinimų tikslai ir prioritetai, įskaitant ir apibūdinimą kaip prioritetai buvo nustatyti; geografinė vietovė, kuriai taikomas tikrinimo planas; informacija apie planuojamus patikrinimus, įskaitant fizines patikras; užduotys, pavestos kiekvienai patikrinimuose dalyvaujančiai institucijai; patikrinimuose dalyvaujančių institucijų bendradarbiavimo tvarka; informacija apie inspektorių mokymą su patikrinimais susijusiais klausimais; informacija apie tikrinimo planui įgyvendinti skirtus žmogiškuosius, finansinius ir kitus išteklius.

Aplinkos ministerija rengia LR Vyriausybės nutarimo projektą dėl minėtų patikrinimo planų rengimo ir vykdymo. Nutarimo projekte numatoma paskirti Valstybinę aplinkos apsaugos tarnybą atsakinga institucija už patikrinimo plano (-ų) parengimą. Aplinkos apsaugos agentūra, Policijos departamentas, Susisiekimo ministerija ir jos įgaliotos institucijos, Muitinės departamentas įpareigojami pagal kompetenciją dalyvauti plano parengime, taip pat teikti Valstybinei aplinkos apsaugos tarnybai plano parengimui reikalingą informaciją. Už plano (-ų) įgyvendinimą numatoma, kad bus atsakinga Valstybinė aplinkos apsaugos tarnyba, tačiau plane bus pavestos užduotys ir kitoms institucijoms, kurios dalyvauja plano rengime.

**Patvirtintas ir pradėtas įgyvendinti patikrinimų planas (-ai) padės stiprinti eksploatuoti netinkamų transporto priemonių įvežimo į Lietuvos Respublikos teritoriją kontrolę.**

## Patikrinimų metu pateikiami dokumentai

2014 m. gegužės 15 d. Europos Parlamento ir Tarybos reglamente (ES) Nr. 660/2014, kuriuo iš dalies keičiamas Reglamentas (EB) Nr. 1013/2006 dėl atliekų vežimo, nurodyta, kad:

1.   Siekiant įsitikinti, kad medžiaga arba daiktas, vežamas keliais, geležinkeliu, oru, jūrų ar vidaus vandens keliais, nėra atliekos, patikrinimuose dalyvaujančios institucijos gali reikalauti atitinkamą medžiagą arba daiktą turinčio arba jo (jos) vežimą organizuojančio fizinio arba juridinio asmens pateikti dokumentus, įrodančius:

a) atitinkamos medžiagos ar daikto kilmės ir paskirties vietą;

b) kad tai nėra atliekos, atitinkamais atvejais įskaitant funkcinės gebos įrodymus.

Patikrinimuose dalyvaujančios institucijos gali padaryti išvadą, kad atitinkama medžiaga ar daiktas yra atliekos, kai per jų nurodytą laikotarpį jiems nebuvo pateikti minėti arba pagal kitus Europos Sąjungos teisės aktus reikalaujami įrodymai, kuriais patvirtinama, kad medžiaga ar daiktas nėra atliekos.

Tokiomis aplinkybėmis atitinkamos medžiagos ar daikto vežimas arba atliekų vežimas laikomas neteisėtu vežimu.

2.   Siekdamos nustatyti, ar atliekos vežamos laikantis atliekų vežimo reglamento, patikrinimuose dalyvaujančios institucijos gali reikalauti, kad pranešėjas, vežimą organizuojantis asmuo, turėtojas, vežėjas, gavėjas ir įmonė (ar įrenginys), gaunanti atliekas, per jų nustatytą laikotarpį joms pateiktų atitinkamus dokumentinius įrodymus. Kai per patikrinimuose dalyvaujančių institucijų nustatytą laikotarpį joms nepateikiami minėti įrodymai arba kai jos turimus įrodymus ir informaciją laiko nepakankamais išvadai padaryti, atitinkamas vežimas laikomas neteisėtu.

**Atžvelgiant į tai, kad reglamentas yra privalomas visas ir tiesiogiai taikomas ES valstybėse narėse, Valstybinei aplinkos apsaugos tarnybai ir kitoms patikrinimuose dalyvaujančioms institucijoms pasirengti ar atnaujinti patikrų kontrolinius klausimynus (ar kitus analogiškus dokumentus) išvardijant juose dokumentus, kuriuos patikrinimų metu privalo pateikti ENTP vežėjai.**

## Visuomenės informavimas

Visuomenės informavimas eksploatuoti netinkamų transporto priemonių ir jų dalių nelegalaus importo padarinių, susijusių su aplinkosauga, klausimais, kaip tai numatyta Valstybiniame atliekų tvarkymo plane, taip pat informavimas apie vykdomus įvežamų į Lietuvos Respublikos teritoriją atliekų patikrinimus ir jų rezultatus yra svarbi priemonė siekiant tobulinti esamą eksploatuoti netinkamų transporto priemonių ir jų dalių atliekų tvarkymo sistemą.

2014 m. gegužės 15 d. Europos Parlamento ir Tarybos reglamente (ES) Nr. 660/2014, kuriuo iš dalies keičiamas Reglamentas (EB) Nr. 1013/2006 dėl atliekų vežimo taip pat nurodyta, kad patikrinimų rezultatai ir priemonės, kurių imtasi, įskaitant visas paskirtas sankcijas, turėtų būti skelbiami visuomenei, be kita ko, elektroninėmis priemonėmis internete.

**Atsižvelgiant į tai kas išdėstyta, būtina:**

1. **Skirti lėšų iš Atliekų tvarkymo programos visuomenės informavimui apie eksploatuoti netinkamų transporto priemonių ir jų dalių nelegalaus importo padarinių aplinkosaugos aspektu;**
2. **Įpareigoti kontroliuojančias institucijas savo interneto svetainėse skelbti patikrinimų statistinius duomenis.**

## DĖL EKSPLOATUOTI NETINKAMŲ TRANSPORTO PRIEMONIŲ IR JŲ DALIŲ TVARKYTOJŲ VEIKLOS KONTROLĖS

## ENTP apdorojančių įmonių kontrolė

Eksploatuoti netinkamų transporto priemonių tvarkymo taisyklėse, patvirtintose Lietuvos Respublikos aplinkos ministro 2003 m. gruodžio 23 d. įsakymu Nr. 710, nurodyta, kad eksploatuoti netinkamas transporto priemones gali surinkti ir apdoroti tik apdorojimo įmonės, turinčios taršos integruotos prevencijos ir kontrolės leidimą arba taršos leidimą (toliau – leidimas), kuriame apibrėžtos eksploatuoti netinkamų transporto priemonių surinkimo ir apdorojimo sąlygos. Visos eksploatuoti netinkamos transporto priemonės turi būti nugabentos tik į apdorojimo įmonę, atitinkančią ENTP tvarkymo taisyklėse nustatytus reikalavimus.

Valstybiniame atliekų tvarkymo plane pažymėta, kad dėl nepakankamos eksploatuoti netinkamų transporto priemonių tvarkymo kontrolės eksploatuoti netinkamos transporto priemonės vis dar surenkamos ir apdorojamos neturint leidimo ir pavojingųjų atliekų tvarkymo licencijos.

Remiantis Valstybinės aplinkos apsaugos tarnybos duomenimis, 2014 m. patikrinti 149 objektai, galimai neteisėtai vykdantys ENTP ardymo veiklą. Nustatyta, kad 122 objektai vykdė ENTP ardymo veiklą neturint leidimų (nelegalūs). 2014 m. tikrinant ENTP ardymą vykdančias įmones viso skirta 41 126 Eur baudų (iš jų 31 771 Eur skirta už ENTP ardymo veiklos vykdymą neturint leidimų).

6 lentelė. Informacija apie ENTP ardymo veiklą vykdančių asmenų 2014 m. patikrinimo rezultatus.

|  |  |  |  |  |
| --- | --- | --- | --- | --- |
| **Ūkio subjektai:** | **Patikrinta, vnt.** | **Nustatyta pažeidimų, vnt.** | **Skirta baudų, Eur (viso)** | **Dažniausiai pasitaikantys pažeidimai** |
| Vykdantys ENTP ardymo veiklą (turintys leidimus) | 287 | 72 | 9 355 | Leidimų sąlygų nesilaikymas, atliekų aplinkos apsaugos reikalavimų nesilaikymas, netinkamai saugomos pavojingos atliekos, netinkamai vedama atliekų apskaita. |
| Galimai neteisėtai vykdantys ENTP ardymo veiklą | 149 | 122 | 31 771 | Veiklos vykdymas neturint tam leidimo |

Vadovaujantis Administracinių teisės pažeidimų kodekso 512straipsniu,ūkinės ar kitokios veiklos vykdymas, objektų naudojimas neturint taršos integruotos prevencijos ir kontrolės leidimo, kai tai numatyta įstatymuose ar kituose teisės aktuose, arba nesilaikant leidimo sąlygose nustatytų reikalavimų – užtraukia baudą piliečiams nuo 289 iki 579 eurų, pareigūnams – nuo 579 iki 1158 eurų ir juridinių asmenų vadovams – nuo 868 iki 1737 eurų.

Ūkinės ar kitokios veiklos vykdymas, objektų naudojimas neturint taršos leidimo, kai tai numatyta įstatymuose ar kituose teisės aktuose, arba nesilaikant šio leidimo sąlygose nustatytų reikalavimų – užtraukia baudą piliečiams nuo 144 iki 289 eurų, pareigūnams – nuo 289 iki 579 eurų ir juridinių asmenų vadovams – nuo 434 iki 868 eurų.

**Atsižvelgiant į tai, kad Lietuvoje yra 8 regioniniai aplinkos apsaugos departamentai, vidutiniškai viename regione per mėnesį patikrinami tik 4 ar 5 ūkio subjektai, vykdantys ENTP apdorojimo veiklą. Siekiant stiprinti ENTP apdorojančių įmonių veiklos kontrolę būtina didinti patikrinimų skaičių.**

**Siekiant didinti kontrolės efektyvumą ir skaidrumą tikslinga vienos miesto ar rajono agentūros inspektoriams atlikti kitų miestų ar rajonų ENTP apdorojimo veiklą vykdančių ūkio subjektų patikrinimus.**

## ENTP sunaikinimo pažymėjimai

2000 m. rugsėjo 18 d. Europos Parlamento ir Tarybos direktyvos 2000/53/EB dėl eksploatuoti netinkamų transporto priemonių (OL 2004 m. specialusis leidimas, 15 skyrius, 5 tomas, p. 224) su paskutiniais pakeitimais, padarytais 2005 m. rugsėjo 20 d. Tarybos sprendimu 2005/673/EB (OL 2005 L 254, p. 69) 5 str. 3 dalyje nurodyta, kad „eksploatuoti netinkama transporto priemonė būtų išregistruojama tik pateikus sunaikinimo pažymėjimą. Šis pažymėjimas išduodamas jos turėtojui ir (arba) savininkui po to, kai eksploatuoti netinkama transporto priemonė perduodama apdorojimo įmonei.“.

ENTP tvarkymo taisyklėse nurodyta, kad ENTP apdorojimo įmonė arba jos įgaliota surinkimo įmonė  užpildo tris ENTP sunaikinimo pažymėjimo egzempliorius, iš kurių pirmasis atiduodamas savininkui, kurį gavęs ENTP savininkas pateikia transporto priemones Lietuvos Respublikoje registruojančiai, registravimo dokumentus išduodančiai ir registravimo duomenis tvarkančiai valstybės įmonei „Regitra“, antrasis laikomas pažymėjimą išdavusioje įmonėje, o trečiasis pateikiamas Regiono aplinkos apsaugos departamentui (2 pav.).



2 pav. ENTP sunaikinimo pažymėjimų išdavimo schema.

Lietuvos Respublikos kelių transporto priemonių registro nuostatuose (toliau – Nuostatai) nurodyta, kad Valstybės įmonė „Regitra“ yra Lietuvos Respublikos kelių transporto priemonių registro duomenų tvarkymo įstaiga.

Registro duomenų teikėjai yra: transporto priemonių savininkai, valdytojai, gamintojai ir įmonės, atstovaujančios gamintojams, taip pat transporto priemonių pardavimo veiklą vykdantys Lietuvos Respublikos ūkio subjektai, eksploatuoti netinkamų transporto priemonių tvarkymo veiklą vykdantys Lietuvos Respublikos ūkio subjektai, regionų aplinkos apsaugos departamentai, Lietuvos Respublikos valstybinė mokesčių inspekcija, Lietuvos Respublikos muitinė, Lietuvos Respublikos transporto priemonių draudikų biuras, Valstybinė kelių transporto inspekcija prie Susisiekimo ministerijos, Lietuvos techninės apžiūros įmonių asociacija, savivaldybių administracijos, teismai, antstoliai, prokuratūra, policija, notarai ir Europos ekonominės erdvės valstybių ar kitų užsienio valstybių institucijos, įstaigos, įmonės ir organizacijos, teisės aktų nustatyta tvarka tvarkančios su transporto priemonėmis ir jų dalyvavimu viešajame eisme ar uždraudimu dalyvauti viešajame eisme susijusius registro duomenis.

Registre tvarkomi šie duomenys: „14.30.7. eksploatuoti netinkamos transporto priemonės sunaikinimo pažymėjimas“. Eksploatuoti netinkamų transporto priemonių tvarkymo veiklą vykdantys Lietuvos Respublikos ūkio subjektai, be kitų Nuostatuose nurodytų duomenų, turi registro tvarkytojui (VĮ „Regitra“) pateikti ir Nuostatų 14.30.7 punkte nurodytus duomenis.  Transporto priemonių savininkai ir valdytojai VĮ „Regitra“ teikia duomenis, nurodytus Nuostatų 14.30 punkte.

VĮ „Regitra“ atsakydama į gyventojų klausimą, kokius dokumentus būtina pateikti norint išregistruoti jau nebetinkamą eksploatuoti automobilį, nurodo, kad valstybės įmonei asmenys turi pateikti asmens dokumentą, registracijos liudijimą ir išregistruojamos transporto priemonės valstybinio numerio ženklus. Kai išregistruojama po 2004 m. gegužės 1 d. baigta eksploatuoti lengvoji keleivinė transporto priemonė arba krovininis (iki 3,5 tonos svorio) automobilis, kartu su kitais dokumentais pateikiamas ir Eksploatuoti netinkamos transporto priemonės sunaikinimo pažymėjimas.

Tačiau, pakeitus Saugaus eismo automobilių keliais įstatymą, jo 27 str. 5 dalyje nurodyta, kad per 180 dienų nepašalinus priežasčių, dėl kurių buvo sustabdytas leidimas motorinei transporto priemonei ir (ar) priekabai dalyvauti viešajame eisme, taip pat šio įstatymo 25 straipsnio 6 dalyje nustatytais atvejais vidaus reikalų ministro nustatyta tvarka panaikinamas leidimas šiai motorinei transporto priemonei ir (ar) priekabai dalyvauti viešajame eisme ir ji išregistruojama. Šių motorinių transporto priemonių ir (ar) priekabų valstybinio registracijos numerio ženklai pripažįstami negaliojančiais.

Taigi, vadovaujantis Saugaus eismo automobilių keliais įstatymo nuostatomis ir eksploatuoti netinkama transporto priemonė būtų išregistruojama, VĮ „Regitrai“ nepristačius ENTP sunaikinimo pažymėjimo, kuris patvirtina, kad ENTP yra priduota tinkamam jos išardymui, dalių pakartotiniam panaudojimui ar perdirbimui į įmonę, turinčią teisę užsiimti tokia veikla. Atsiradus tokiam supaprastintam transporto priemonės išregistravimui, tolimesnis jų tvarkymas nėra aiškus, nes transporto priemonės gali būti tiesiog išregistruojamos, nereikalaujant pristatyti jų į eksploatuoti netinkamų transporto priemonių surinkimo ar apdorojimo įmones, kurios išrašydamos sunaikinimo pažymėjimus, užtikrina, kad ENTP yra sutvarkomos nesukeliant neigiamo poveikio aplinkai. Esant tokiai situacijai neveikia ENPT surinkimo ir tvarkymo sistema. Kyla pavojus, kad eksploatuoti nebetinkamų transporto priemonių savininkai neturėdami pareigos pristatyti ENTP sunaikinimo pažymėjimų į VĮ „Regitra“, šalims pasinaudojant neteisėtomis eksploatuoti netinkamų transporto priemonių supirkimo ir ardymo paslaugomis, dėl ko ENTP išardymo metu susidariusios tinkamos pakartotiniam naudojimui dalys gali būti parduodamos „juodojoje rinkoje“, o likusios dalys šalinamos darant žalą ne tik aplinkai, bet ir teisėtiems eksploatuoti netinkamų transporto priemonių tvarkytojams, nes būtų iškreipiama rinka, t. y. teisėtiems tvarkytojams sudėtingiau konkuruoti su neteisėtai ENTP superkančiais ir ardančiais asmenimis.

**Nors Saugaus eismo automobilių keliais įstatymas reglamentuoja transporto priemonių, ne ENTP išregistravimą, visgi toks reglamentavimas sudaro sąlygas ENTP turėtojams išvengti pareigos ENTP perduoti jas apdorojančioms įmonėms, nes ENTP sunaikinimo pažymėjimas asmenims tampa nebereikalingas, kadangi transporto priemonė išregistruojama ir nepateikus minėto dokumento VĮ „Regitra“. Toks reglamentavimas dalinai prieštarauja Europos Parlamento ir Tarybos direktyvos 2000/53/EB dėl eksploatuoti netinkamų transporto priemonių 5 str. 3 dalies nuostatoms.**

**Atsižvelgiant į tai, kas išdėstyta, siūlome inicijuoti Saugaus eismo automobilių keliais įstatymo pakeitimą.**

**Be to, pakeitus Atliekų tvarkymo įstatymo 2 str. 62 dalyje nurodytą sąvoką „Transporto priemonė“, sunaikinimo pažymėjimai bus privalomai išrašomi visoms transporto priemonėms, todėl minėta problema bus dar aktualesnė.**

## Dėl turtinių teisių apribojimų patikrinimo

ENTP tvarkymo taisyklėse nurodyta, kad apdorojimo įmonė arba jos įgaliota surinkimo įmonė, priėmusi eksploatuoti netinkamą transporto priemonę, prieš išduodama jos savininkui ENTP sunaikinimo pažymėjimą valstybės įmonės „Regitra“ interneto tinklalapyje http://www.regitra.lt turi patikrinti, ar ši transporto priemonė nėra suvaržyta turtinių teisių apribojimų (arešto, įkeitimo ar kt.).

Duomenys apie tai, ar transporto priemonė nėra suvaržyta turtinių teisių apribojimų, nurodomi LR kelių transporto priemonių registre. LR kelių transporto priemonių registro funkcionavimui užtikrinti duomenys gaunami ir iš Turto arešto aktų registro. Iš minėto registro gaunami šie duomenys: transporto priemonei nustatytas teisinis režimas; data, nuo kurios transporto priemonei taikomas teisinis režimas; duomenys apie transporto priemonės dalyvavimo viešajame eisme, valdymo, disponavimo, naudojimo ir kitus apribojimus ir žymas. LR kelių transporto priemonių registrui duomenis apie transporto priemonės dalyvavimo viešajame eisme, valdymo, disponavimo, naudojimo ir kitus apribojimus ir žymas pateikia ir antstoliai.

Viešai <http://www.regitra.lt/> puslapyje apie transporto priemonę prieinama informacija (suvedus Registracijos liudijimo numerį, identifikavimo numerį, valstybinį registracijos numerį) nurodyta 7 lentelėje.

7 lentelė. Viešai <http://www.regitra.lt/> puslapyje galima gauti informacija apie transporto priemonę.

|  |  |  |  |
| --- | --- | --- | --- |
| ﻿Transporto priemonė | | | |
| ﻿Duomenys iš Lietuvos Respublikos kelių transporto priemonių registro (duomenų tvarkytojas - VĮ „Regitra”): | | | |
| ﻿Valstybinis registracijos numeris | | | - |
| ﻿Gamybinė markė (gamintojo prekės pavadinimas) | | | KIA |
| ﻿Komercinis pavadinimas | | | PICANTO |
| ﻿Spalva | | | ŽALIA |
| ﻿Pirmosios registracijos arba pagaminimo metai | | | 2005 |
| ﻿Kategorija, klasė, kėbulo kodas | | | M1-AF (Keleivinis automobilis (Daugiatikslis)) |
| ﻿Būsena registre ﻿(Netikslumai galimi dėl žemiau nurodytų duomenų teikėjų laiku nepateiktos informacijos) | | | Įregistruota |
| ﻿Privalomoji techninė apžiūra | | | |
| ﻿Techninė apžiūra | | | ﻿GALIOJA | |
| ﻿TA atlikimo data | | | 2013-06-29 | |
| ﻿TA galiojimo pabaigos data | | | 2015-07-02 | |
| ﻿Civilinės atsakomybės privalomasis draudimas | | | |
| ﻿Lietuvos Respublikos transporto priemonių draudikų biuro duomenys: | | | |
| ﻿Draudimas | | | ﻿GALIOJA | |
| ﻿Ieškomų transporto priemonių registras | | | |
| ﻿Policijos departamentas prie Vidaus reikalų ministerijos | | | |
| ﻿Transporto priemonė | | | ﻿NEIEŠKOMA | |

**Atsižvelgiant į tai, kad teisės aktai draudžia viešai teikti papildomą informaciją apie transporto priemonės valdymo, naudojimosi ar disponavimo apribojimus, panaikinti** ENTP tvarkymo taisyklėse nurodytą pareigą apdorojimo įmonėms arba jų įgaliotoms surinkimo įmonėms, priėmusioms eksploatuoti netinkamą transporto priemonę, prieš išduodant jos savininkui ENTP sunaikinimo pažymėjimą valstybės įmonės „Regitra“ interneto tinklalapyje http://www.regitra.lt patikrinti, ar ši transporto priemonė nėra suvaržyta turtinių teisių apribojimų (arešto, įkeitimo ar kt.), paliekant pareigą naudojantis Ieškomų transporto priemonių registro duomenimis patikrinti duomenis ar transporto priemonė nėra ieškoma.

## Dėl transporto priemonių dalių pakartotinio naudojimo

Susitikimų su ENTP tvarkytojų atstovais metu buvo išsakyta pastaba, jog trūksta reglamentavimo, susijusio su eksploatuoti netinkamų transporto priemonių sudėtinių dalių pakartotiniu naudojimu.

Valstybiniame atliekų tvarkymo plane nurodytos nuo 2015 metų kasmet  Lietuvos Respublikai taikomos šios su ENTP tvarkymu susijusios užduotys:

1. pakartotinio naudojimo ir naudojimo procentas (pagal vienos transporto priemonės vidutinį svorį) – 95;

2. pakartotinio naudojimo ir perdirbimo procentas (pagal vienos transporto priemonės vidutinį svorį) – 85.

Šios užduotys nurodytos Europos Parlamento ir Tarybos direktyvoje 2000/53/EB dėl eksploatuoti netinkamų transporto priemonių.

Atliekų tvarkymo įstatyme nurodyta, kad **pakartotinis naudojimas** – veikla, kai prie atliekų nepriskiriami produktai ar jų sudedamosios dalys vėl naudojami tam pačiam tikslui, kuriam buvo sukurti.

Atsižvelgiant į tai, kad produktai ar medžiagos, kurie yra pakartotinai naudojami, nepriskiriami atliekoms, ENTP apdorojančios įmonės vykdydamos atliekų tvarkymo apskaitą išskiria ENTP tvarkymo metu gautas automobilių detales, kurios bus pakartotinai naudojamos.

Atliekų susidarymo ir tvarkymo apskaitos ir ataskaitų teikimo taisyklėse, patvirtintose 2011 m. gegužės 3 d. Lietuvos Respublikos aplinkos ministro įsakymu Nr. D1-367 „Dėl Atliekų susidarymo ir tvarkymo apskaitos ir ataskaitų teikimo taisyklių patvirtinimo“ (toliau – Taisyklės), Atliekų tvarkytojams nustatyta pareiga pildant atliekų tvarkymo apskaitos žurnalą (toliau –Žurnalas) ir atliekų tvarkymo apskaitos metines ataskaitas (toliau - Ataskaita), kai atliekų tvarkymo procese atliekos ar jų dalis tampa medžiagomis ar daiktais ir šios medžiagos ar daiktai yra pakartotinai naudojami tam pačiam tikslui, kuriam buvo sukurti (pavyzdžiui, tinkamos naudoti automobilio sudedamosios dalys, naudojamos automobilių remontui), specialioje Žurnalo ir Ataskaitos lentelės dalyje nurodyti gautos ir panaudotos medžiagos, daikto kombinuotosios nomenklatūros (KN) prekės kodą pagal kurį galima identifikuoti gautą medžiagą, daiktą (pvz. amortizatorius, bamperis, žibintas ir kt.) (šis kodas nurodytas 2014 m. spalio 16 d. Komisijos įgyvendinimo reglamente (ES) NR. 1101/2014, kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas), taip pat susidariusių medžiagų, daiktų pavadinimą, susidariusį kiekį tonomis, likutį veiklos ar metų pradžioje, likutį metų pabaigoje. Tokiu būdu galima tiksliai nustatyti kiek ir kokios atliekos ar jų dalis pas atliekų tvarkytojus vykdančius ENTP tvarkymo veiklą, atliekų tvarkymo procese tampa medžiagomis ar daiktais ir kiek ir kokios medžiagomis ar daiktais buvo perduoti pakartotiniam panaudojimui tokių daiktų, medžiagų gavėjui.

Pažymėtina, kad šiuo metu yra parengtas ir artimiausiu metu visuomenei ir suinteresuotoms institucijoms bus pateiktas Taisyklių projektas dėstomos nauja redakcija, tačiau minėtos Taisyklių nuostatos nebus keičiamos ir pareiga atliekų tvarkytojams vykdantiems ENTP tvarkymo veiklą pildyti žurnalus ir teikti ataskaitas apie atliekų tvarkymo procese gautas medžiagas ir daiktus ir duomenis apie jų perdavimą gavėjui išliks.

Taigi, ENTP tvarkymo apskaitoje aiškiai išskiriamos transporto priemonių dalys, skirtos pakartotiniam panaudojimui.

Lietuvos Respublikos ūkio ministras 2004 m. kovo 31 d. įsakymu Nr. 4-97 „Dėl automobilių remonto paslaugų teikimo tvarkos ir naudotų automobilių sudėtinių dalių tinkamumo toliau vartoti ir realizavimo tvarkos patvirtinimo“ (įsakymo pakeitimas 2008 m. gruodžio 2 d.) patvirtino Naudotų automobilių sudėtinių dalių tinkamumo toliau vartoti ir realizavimo tvarką.

Naudotų automobilių sudėtinių dalių tinkamumo toliau vartoti ir realizavimo tvarka (toliau – Tvarka) nustatė naudotų automobilių sudėtinių dalių (toliau – naudotos dalys), skirtų pakartotiniam naudojimui, pateikimo į Lietuvos rinką reikalavimus. Tvarkos tikslas – tiekti vartotojams atitinkančias techninės būklės reikalavimus ir paskirtį bei atitinkamai paženklintas naudotas automobilių sudėtines dalis.Naudotų dalių pakartotinis naudojimas Tvarkoje nurodytas kaip eksploatuoti netinkamo automobilio darbingos būklės dalių naudojimas tam pačiam tikslui, kuriam jos buvo pagamintos. Tvarkoje buvo išdėstyti naudotų dalių atitikimo paskirčiai įvertinimo kriterijai, naudotų dalių atnaujinimo (restauravimas), įskaitant padangų, reikalavimai, naudotoms dalims privalomi ženklinimo rekvizitai, pakartotinai naudoti skirtų detalių pardavimo sąlygos ir kiti reikalavimai.

Lietuvos Respublikos ūkio ministras 2014 m. birželio 27 d. įsakymu Nr. 4-433 panaikino minėtą Tvarką (įsakyme nenurodomas pagrindas, kodėl Tvarka pripažįstama netekusi galios, taip pat nėra galimybės įvertinti ar įsakymas dėl Tvarkos panaikinimo buvo derintas su suinteresuotomis institucijomis) ir nepatvirtino naujos.

**Atsižvelgiant į tai, kad Ūkio ministerija jau buvo parengusi analogišką tvarką, kuri reikalinga norint pakartotinai naudoti eksploatuoti netinkamų transporto priemonių sudėtines dalis, siūlome parengti ir patvirtinti naują tvarką, kuri yra būtina siekiant užtikrinti saugų ENTP dalių pakartotinį panaudojimą.**

1. **REKOMENDACIJŲ ĮGYVENDINIMO PRIEMONIŲ PLANAS**

|  |  |  |  |  |  |
| --- | --- | --- | --- | --- | --- |
| Eil.  Nr. | Problema (išvada) | Rekomendacija, kaip problemą išspręsti (tikslas) | Priemonės rekomendacijai įgyvendinti (tikslui pasiekti) | Priemonių įgyvendinimo terminai | Galimai atsakingos  institucijos |
| 1. | Ne visų transporto priemonių gamintojams ir importuotojams yra taikomas gamintojo atsakomybės principas ir Atliekų tvarkymo įstatyme nustatyti reikalavimai, dėl ko ne visos susidarančios eksploatuoti netinkamos transporto priemonės gali būti sutvarkytos nekeliant pavojaus aplinkai ir žmonių sveikatai, nenaudojant transporto priemonių turėtojų lėšų. | Siekiant užtikrinti, kad visos eksploatuoti netinkamos transporto priemonės būtų tinkamai sutvarkytos, praplėsti Atliekų tvarkymo įstatyme naudojamą sąvoką „transporto priemonė“, nurodant, kad tai bet kuri iš Lietuvos Respublikos saugaus eismo automobilių keliais įstatymo 2 straipsnio 64 dalyje nurodytų transporto priemonių, išskyrus dviračius. | Parengti Atliekų tvarkymo įstatymo 2 str. 62 dalies pakeitimo įstatymo projektą. | 2017 m. I ketv. (teisės akto įsigaliojimo data 2018 m. sausio 1 d.) | Aplinkos ministerija |
| 2. | Eksploatuoti netinkamų transporto priemonių tvarkymo taisyklės ir jose išdėstyti ENTP tvarkymo reikalavimai (transporto priemonių atliekų susidarymo prevencijos, ENTP surinkimo, apdorojimo, išmontavimo informacijos, atliekų tvarkymo apskaitos) taikomi ne visų kategorijų transporto priemonėms. Skirtingas reglamentavimas apsunkina ENTP tvarkymą ir sudaro ne vienodas veikimo sąlygas transporto priemonių gamintojams ir importuotojams, ir ENTP tvarkymo sistemos dalyviams. | Pakeisti Eksploatuoti netinkamų transporto priemonių tvarkymo taisykles, patvirtintus LR aplinkos ministro 2003 m. gruodžio 23 d. įsakymu Nr. 710, nurodant, kad jose išdėstyti reikalavimai taikomi visų kategorijų transporto priemonėms. | Parengti Eksploatuoti netinkamų transporto priemonių tvarkymo taisyklių, patvirtintų LR aplinkos ministro 2003 m. gruodžio 23 d. įsakymu Nr. 710, pakeitimo projektą. | 2017 m. II ketv. (teisės akto įsigaliojimo data 2018 m. sausio 1 d.) | Aplinkos ministerija |
| 3. | ENTP tvarkymo srityje tinkamai neįgyvendinamas principas „teršėjas moka“, taip pat nevisiškai užtikrintas gamintojo atsakomybės principo įgyvendinimas, teršėjai nėra susiinteresuoti mažinti aplinkos teršimą, vykdyti atliekų prevenciją ir tvarkymą, nėra kaupiamos lėšos aplinkosaugos priemonių, susijusių su eksploatuoti netinkamų transporto priemonių tvarkymu, įgyvendinimui, neigiamą rinkos vertę turinčios ENTP dalys patenka į sąvartynus ir nėra tvarkomos taikant aukštesnį prioritetą. | Pasitelkus išorės ekspertus parengti studiją, kurios tikslas įvertinti galimybes taikyti ekonomines priemones eksploatuoti netinkamų transporto priemonių sektoriuje. | Parengti studiją. | 2017 m. III ketv. | Aplinkos ministerija |
| 4. | Galimybė savo reikmėms į LR teritoriją įsivežti 5 transporto priemones per kalendorinius metus sudaro prielaidas asmenims, kurie realiai LR vidaus rinkai teikia transporto priemones verslo tikslais, nesiregistruoti Gamintojų ir importuotojų sąvade ir nevykdyti jiems numatytų pareigų, nurodant, kad šios transporto priemonės yra skirtos asmeninėms reikmėms. | Siekiant, kad ekonominių priemonių taikymas būtų efektyvus, pakeisti Atliekų tvarkymo įstatyme išdėstyta sąvoką „Tiekimas Lietuvos Respublikos vidaus rinkai verslo tikslais“, nurodant, kad savo reikmėms į Lietuvos Respublikos teritoriją gali būti įvežta tik 1 transporto priemonė per kalendorinius metus. | Parengti Atliekų tvarkymo įstatymo 2 str. 61 dalies pakeitimo įstatymo projektą. | 2017 m. I ketv. (teisės akto įsigaliojimo data 2018 m. sausio 1 d.) | Aplinkos ministerija |
| 5. | Didelė dalis vidaus rinkai naudotas transporto priemones tiekiančių asmenų vis dar nesiregistruoja Gamintojų ir importuotojų sąvade ir taip išvengia dalyvavimo organizuojant susidariusių atliekų tvarkymą. | 5.1. Teisės aktuose reglamentuoti VĮ „Regitra“ pareigas, susijusias su duomenų patikrinimu Gamintojų ir importuotojų sąvade.  5.2. Pakeisti Lietuvos Respublikos administracinių nusižengimų kodekso 255 str. didinant baudas už transporto priemonių tiekimą Lietuvos Respublikos vidaus rinkai neįsiregistravus Gamintojų ir importuotojų registravimo sąvade. | 5.1. Parengti LR vidaus reikalų ministro 2001 m. gegužės 25 d. įsakymo Nr. 260 „Dėl Motorinių transporto priemonių ir jų priekabų registravimo taisyklių patvirtinimo“ pakeitimo projektą.  5.2. Parengti LR administracinių nusižengimų kodekso 255 str. pakeitimo projektą. | 2018 m. II ketv. (teisės akto įsigaliojimo data 2019 m. sausio 1 d.)  2017 m. I ketv. (teisės akto įsigaliojimo data 2018 m. sausio 1 d.) | Vidaus reikalų ministerija  Aplinkos ministerija |
| 6. | Didelė dalis apmokestinamuosius gaminius (filtrus, amortizatorius ir ypač padangas) tiekiančių gamintojų ir importuotojų (daugiausiai prekiaujančių turgavietėse) nesiregistruoja Gamintojų ir importuotojų sąvade ir nedalyvauja organizuojant šių gaminių atliekų tvarkymą. | Stiprinti turgavietėse prekiaujančių gamintojų ir importuotojų kontrolę, atkreipiant dėmesį į privalomumą registruotis Gamintojų ir importuotojų sąvade ir dalyvauti organizuojant šių gaminių atliekų tvarkymą pagal Atliekų tvarkymo įstatyme nustatytas pareigas: a) RAAD didinti turgaviečių patikrinimo skaičių; b) RAAD patikros klausimynuose nusimatyti klausimus susijusius su registracija Gamintojų ir importuotojų sąvade; c) ginant viešąjį interesą, numatyti pareigą turgavietes administruojantiems asmenims prieš pasirašant sutartį dėl prekybos vietos nuomos ir eksploatavimo įsitikinti, kad asmuo, norintis prekiauti apmokestinamaisiais gaminiais, yra užsiregistravęs Gamintojų ir importuotojų sąvade. | 6.1. RAAD direktorių įsakymais tvirtinamuose metiniuose ūkio subjektų veiklos patikrinimo planuose numatyti turgaviečių patikrinimus;  6.2 VAAT parengti/atnaujinti turgaviečių tikrinimo klausimynus;  6.3. Parengti teisės akto projektą dėl turgavietes administruojančių asmenų pareigų reglamentavimo. | Nuolatos  2017 m. I ket.  2017 m. I ketv. (teisės akto įsigaliojimo data 2018 m. sausio 1 d.) | RAAD;  VAAT;  Ūkio ministerija |
| 7. | Mokesčio už aplinkos teršimą įstatyme nustatyta padangų klasifikacija (naujos padangos, restauruotos padangos, naudotos padangos) netiksli, nes padangų atliekų tvarkymo reikalavimai ar tai būtų naujos, ar restauruotos, ar dėvėtos padangos yra vienodi. Tačiau padangų atliekų sutvarkymo kaštai skiriasi priklausomai nuo tvarkomos padangų atliekų dydžio. Pvz., padangų atliekų, kurių aukštis iki 118 cm, plotis iki 39 cm transportavimo išlaidos iki šių atliekų naudotojo kainuoja apie 18,8 Eur+PVM, o padangų atliekų, kurių aukštis virš 118 cm, plotis virš 39 cm transportavimo išlaidos iki šių atliekų naudotojo kainuoja apie 52,1 Eur+PVM (savivaldybių ir padangų atliekų tvarkytojų pasirašytų sutarčių duomenys). | Pakeisti padangų klasifikaciją skirstant padangas pagal rūšis (dydį) ir atitinkamai pakeisti/diferencijuoti Mokesčio už aplinkos teršimą įstatyme nustatytus mokesčio tarifus apmokestinamiesiems gaminiams (padangoms).  Atitinkamai peržiūrėti ir įvertinti poreikį keisti apmokestinamųjų gaminių ir pakuočių atliekų naudojimo ir (ar) perdirbimo užduotis, nustatant padangų naudojimo ir (ar) perdirbimo užduotis skirtingoms padangų atliekų rūšims. | 7.1. Parengti Mokesčio už aplinkos teršimą įstatymo pakeitimo įstatymo projektą.  7.2. Parengti apmokestinamųjų gaminių ir pakuočių atliekų naudojimo ir (ar) perdirbimo užduočių, patvirtintų LR Vyriausybės 2006 m. lapkričio 24 d. nutarimu Nr. 1168, pakeitimo projektą. | 2017 m. I ketv. (teisės akto įsigaliojimo data 2018 m. sausio 1 d.)  2017 m. II ketv. (teisės akto įsigaliojimo data 2018 m. sausio 1 d.) | Aplinkos ministerija  Aplinkos ministerija |
| 8. | Didelė dalis padangų atliekų kaupiasi didelių gabaritų atliekų surinkimo aikštelėse arba randamos išmestos į aplinką, o tokiu atveju už šių padangų atliekų sutvarkymą atsakingos (taip pat ir finansiškai) savivaldybės. | Įvertinti poreikį keisti Atliekų tvarkymo įstatymą, numatant prievolę padangų gamintojams ir importuotojams sudaryti sutartis su visomis savivaldybėmis (arba savivaldybių įsteigtais juridiniais asmenimis, kuriems pavesta administruoti komunalinių atliekų tvarkymo sistemą) dėl padangų atliekų surinkimo savivaldybių įrengtose didelių gabaritų atliekų surinkimo aikštelėse ir šių aikštelių eksploatavimo dalinio finansavimo. | Teisės aktų peržiūra ir būtinų pakeitimų identifikavimas. | 2017 m. I ketv. (teisės akto įsigaliojimo data 2018 m. sausio 1 d.) | Aplinkos ministerija |
| 9. | Dėl nepakankamo teisinio reguliavimo nėra bendro kontroliuojančių institucijų sutarimo, kas pripažįstama baterijų ir akumuliatorių perdirbimu, o tai sudaro sąlygas iškraipyti rinką ir skatina nesąžiningą konkurenciją. Dėl skirtingo baterijų ir akumuliatorių klasifikavimo Atliekų tvarkymo įstatyme ir Mokesčio už aplinkos teršimą įstatyme gamintojams ir importuotojams padidėja administracinė našta. | Įgyvendinti Valstybinio atliekų tvarkymo 2014−2020 metų plano 2 priedo 5.2.4 priemonę, susijusią su Atliekų tvarkymo įstatymo ir Mokesčio už aplinkos teršimą įstatymo nuostatų peržiūra, taip pat LR Vyriausybės nustatytų baterijų ir akumuliatorių atliekų tvarkymo užduočių peržiūra gamintojams ir importuotojams, atsižvelgiant į baterijų ir akumuliatorių atliekų tvarkymo tikslus ir sistemos efektyvumą | Teisės aktų peržiūra ir būtinų pakeitimų identifikavimas. | 2017 m. I ketv. | Aplinkos ministerija |
| 10. | Nėra teisinio reglamentavimo, kada transporto priemonė gali/privalo būti pripažinta eksploatuoti netinkama transporto priemone (atlieka), siekiant užtikrinti tinkamą tokių atliekų tvarkymą Lietuvoje ir stiprinti eksploatuoti netinkamų transporto priemonių įvežimo iš kitų šalių kontrolę. | Parengti ir patvirtinti LR aplinkos ministro įsakymą „Dėl transporto priemonių pripažinimo eksploatuoti netinkamomis transporto priemonėmis tvarkos aprašo patvirtinimo“. | Sudaryti darbo grupę iš visų susijusių kompetentingų institucijų specialistų teisės akto tobulinimui. | 2017 m. I ketv. | Aplinkos ministerija |
| 11. | Norint veiksmingai užkirsti kelią neteisėtam atliekų vežimui, būtinas tinkamas atliekų vežimo patikrinimų planavimas. Svarbu efektyvinti patikrinimų planavimą, kad jie būtų planuojami reguliariai ir nuosekliai. Atliekų vežimų patikrinimo planas (-ai), parengtas visai Lietuvos Respublikos geografinei teritorijai, padėtų pasiekti minėto tikslo. | Siekiant stiprinti eksploatuoti netinkamų transporto priemonių įvežimo į LR teritoriją kontrolę patvirtinti ir pradėti įgyvendinti patikrinimų planą (-us) visai Lietuvos Respublikos geografinei teritorijai. | 11.1. Parengti LR nutarimo dėl 2014 m. gegužės 15 d. Europos Parlamento ir Tarybos reglamento (ES) Nr. 660/2014, kuriuo iš dalies keičiamas reglamentas (EB) Nr. 1013/2006 dėl atliekų vežimo įgyvendinimo projektą;  11.2. Parengti patikrinimų planą (-us) visai Lietuvos Respublikos geografinei teritorijai. | Įvykdyta (LR aplinkos ministro 2016 birželio 22 d. įsakymas D1-444)  2016 m. gruodžio 1 d. | Aplinkos ministerija;  VAAT |
| 12. | 2014 m. gegužės 15 d. Europos Parlamento ir Tarybos reglamente (ES) Nr. 660/2014, kuriuo iš dalies keičiamas Reglamentas (EB) Nr. 1013/2006 dėl atliekų vežimo, nurodyta, jog siekiant įsitikinti, kad medžiaga arba daiktas, vežamas keliais, geležinkeliu, oru, jūrų ar vidaus vandens keliais, nėra atliekos, patikrinimuose dalyvaujančios institucijos gali reikalauti atitinkamą medžiagą arba daiktą turinčio arba jo (jos) vežimą organizuojančio fizinio arba juridinio asmens pateikti dokumentus, įrodančius, atitinkamos medžiagos ar daikto kilmės ir paskirties vietą, ir kad tai nėra atliekos, atitinkamais atvejais įskaitant funkcinės gebos įrodymus. | Siekiant stiprinti LR teritorijoje vežamų atliekų kontrolę, patikrinimuose dalyvaujančioms institucijoms pasirengti ar atnaujinti patikrų kontrolinius klausimynus (ar kitus analogiškus dokumentus), išvardijant juose dokumentus, minimus reglamente, kuriuos patikrinimų metu privalo pateikti transporto priemonių ar ENTP vežėjai. | Parengti/atnaujinti patikrų kontrolinius klausimynus. | 2016m. IV ketv. | Kompetentingos institucijos, nurodytos LR Vyriausybės nutarime dėl patikrinimo planų rengimo ir vykdymo. |
| 13. | Visuomenės informavimas dėl ENTP ir jų dalių nelegalaus importo padarinių, susijusių su aplinkosauga, klausimais, kaip tai numatyta ir Valstybiniame atliekų tvarkymo plane, taip pat informavimas apie vykdomus įvežamų į LR teritoriją atliekų patikrinimus ir jų rezultatus yra svarbi priemonė siekiant tobulinti esamą eksploatuoti netinkamų transporto priemonių ir jų dalių atliekų tvarkymo sistemą. 2014 m. gegužės 15 d. Europos Parlamento ir Tarybos reglamente (ES) Nr. 660/2014, kuriuo iš dalies keičiamas Reglamentas (EB) Nr. 1013/2006 dėl atliekų vežimo taip pat nurodyta, kad patikrinimų rezultatai ir priemonės, kurių imtasi, įskaitant visas paskirtas sankcijas, turėtų būti skelbiami visuomenei, be kita ko, elektroninėmis priemonėmis internete. | 11.1. Skirti lėšų iš Atliekų tvarkymo programos visuomenės informavimui apie eksploatuoti netinkamų transporto priemonių ir jų dalių nelegalaus importo padarinius aplinkosaugos aspektu;  11.2. ~~Įpareigoti kontroliuojančias institucijas savo interneto svetainėse skelbti patikrinimų statistinius duomenis.~~ | 13.1. Pateikti siūlymą lėšų skirstymo tarybai dėl lėšų skirimo visuomenės informavimui apie ENTP, jų dalių nelegalų vežimą ir kitus klausimus;  ~~13.2. Institucijų interneto svetainėse sukurti/atnaujinti skiltį, kurioje būtų teikiama informacija apie patikrinimus.~~ | 2017 m. I ketv. | Aplinkos ministerija;  ~~Kompetentingos institucijos, nurodytos LR Vyriausybės nutarime dėl patikrinimo planų rengimo ir vykdymo.~~ |
| PASTABA. Priemonė nebevykdomas, nes vadovaujantis LR aplinkos ministro 2016 birželio 22 d. įsakymu D1-444, Aplinkos apsaugos agentūrai pavesta atsižvelgiant į Reglamente Nr. 660/2014 nustatytus terminus, skelbti Reglamento Nr. 660/2014 1 straipsnio 4 dalyje nurodytą ataskaitos dalį Aplinkos apsaugos agentūros interneto svetainėje.  Tačiau kompetentingos institucijos taip pat gali skelbti informaciją apie patikrinimus savo interneto svetainėse. | | |
| 14. | Viename Lietuvoje regione vidutiniškai per mėnesį patikrinami tik 4 ar 5 ūkio subjektai, vykdantys ENTP apdorojimo veiklą. | Siekiant stiprinti ENTP apdorojančių įmonių veiklos kontrolę būtina didinti patikrinimų skaičių, o siekiant didinti kontrolės efektyvumą ir skaidrumą tikslinga vienos miesto ar rajono agentūros inspektoriams atlikti kitų miestų ar rajonų ENTP apdorojimo veiklą vykdančių ūkio subjektų patikrinimus. | RAAD direktorių tvirtinamuose metiniuose ūkio subjektų veiklos patikrinimo planuose ar kituose dokumentuose numatyti didesnį ENTP apdorojimo veiklą vykdančių ūkio subjektų patikrinimų skaičių ir inspektorių patikrinimų rotacijos tvarką. | Nuolatos | RAAD; VAAT |
| 15. | Esamas transporto priemonių išregistravimo reglamentavimas sudaro sąlygas ENTP turėtojams išvengti pareigos ENTP perduoti jas apdorojančioms įmonėms, nes ENTP sunaikinimo pažymėjimas asmenims tampa nebereikalingas, kadangi transporto priemonė išregistruojama ir nepateikus minėto dokumento VĮ „Regitra“. Toks reglamentavimas dalinai prieštarauja Europos Parlamento ir Tarybos direktyvos 2000/53/EB dėl eksploatuoti netinkamų transporto priemonių 5 str. 3 dalies nuostatoms. Be to, pakeitus Atliekų tvarkymo įstatymo 2 str. 62 dalyje nurodytą sąvoką „Transporto priemonė“, sunaikinimo pažymėjimai bus privalomai išrašomi visoms transporto priemonėms, todėl minėta problema bus dar aktualesnė. | Informuoti LR Vyriausybę apie teisinę koliziją, pateikiant visą šioje ataskaitoje minimą informaciją. | Parengti raštą LR Vyriausybei. | Įvykdyta (2016 m. liepos 1 d. raštas Nr. (17-3)-D8-5180) | Aplinkos ministerija |
| 16. | Vadovaujantis Aplinkos ministro nustatyta tvarka, ENTP apdorojimo įmonė arba jos įgaliota surinkimo įmonė, priėmusi eksploatuoti netinkamą transporto priemonę, prieš išduodama jos savininkui ENTP sunaikinimo pažymėjimą valstybės įmonės „Regitra“ interneto tinklalapyje http://www.regitra.lt turi patikrinti, ar ši transporto priemonė nėra suvaržyta turtinių teisių apribojimų, tačiau ENTP apdorojančioms įmonėms minėta informacija nėra prieinama. | Atsižvelgiant į tai, kad teisės aktai draudžia viešai teikti papildomą informaciją apie transporto priemonės valdymo, naudojimosi ar disponavimo apribojimus, panaikinti ENTP tvarkymo taisyklėse nurodytą pareigą apdorojimo įmonėms arba jų įgaliotoms surinkimo įmonėms, priėmusioms eksploatuoti netinkamą transporto priemonę, prieš išduodant jos savininkui ENTP sunaikinimo pažymėjimą valstybės įmonės „Regitra“ interneto tinklalapyje http://www.regitra.lt patikrinti, ar ši transporto priemonė nėra suvaržyta turtinių teisių apribojimų (arešto, įkeitimo ar kt.), paliekant pareigą naudojantis Ieškomų transporto priemonių registro duomenimis patikrinti duomenis ar transporto priemonė nėra ieškoma. | Parengti Eksploatuoti netinkamų transporto priemonių tvarkymo taisyklių, patvirtintų LR aplinkos ministro 2003 m. gruodžio 23 d. įsakymu Nr. 710, pakeitimo projektą | 2017 m. II ketv. (teisės akto įsigaliojimo data 2018 m. sausio 1 d.) | Aplinkos ministerija |
| 17. | Trūksta reglamentavimo, susijusio su galimybe pakartotiniai naudoti eksploatuoti netinkamų transporto priemonių sudėtines dalis. | Ūkio ministerija jau buvo parengusi Naudotų automobilių sudėtinių dalių tinkamumo toliau vartoti ir realizavimo tvarką (panaikino 2014 m.). Būtina patvirtinti naują analogišką tvarką, kuri yra reikalinga siekiant užtikrinti saugų ENTP sudėtinių dalių pakartotinį panaudojimą ir realizavimą. | Parengti ir Ūkio ministro įsakymu patvirtinti Eksploatuoti netinkamų transporto priemonių sudėtinių dalių tinkamumo toliau vartoti ir realizavimo tvarką. | 2017 m. I ketv. | Ūkio ministerija/Teisingumo ministerija. |

1. **Gaminių atliekos** – atliekos, kurios susidaro pasibaigus alyvų, elektros ir elektroninės įrangos bei Mokesčio už aplinkos teršimą įstatymo nustatyta tvarka apmokestinamųjų gaminių naudojimo laikui, ir eksploatuoti netinkamos transporto priemonės (*Atliekų tvarkymo įstatymas*). [↑](#footnote-ref-1)
2. **Transporto priemonė**– įrenginys, skirtas žmonėms ir (arba) kroviniams vežti. Ši sąvoka apima taip pat traktorius ir savaeiges mašinas bei mechanizmus (*Saugaus eismo automobilių keliais įstatymas*). [↑](#footnote-ref-2)
3. **Gamintojas** – teisės aktų nustatyta tvarka įregistravęs savo veiklą asmuo, kuris gamina transporto priemones ar verslo tikslais importuoja į valstybę narę (*Atliekų tvarkymo įstatymas*). [↑](#footnote-ref-3)
4. **Importuotojas**– teisės aktų nustatyta tvarkaįregistravęs savo veiklą asmuo, kuris iš kitos valstybės narės įveža ir verslo tikslais Lietuvos Respublikos rinkai tiekia transporto priemones (*Atliekų tvarkymo įstatymas*). [↑](#footnote-ref-4)
5. **Tiekimas Lietuvos Respublikos vidaus rinkai verslo tikslais** – į Lietuvos Respublikos teritoriją įvežtų, Lietuvos Respublikos teritorijoje pagamintų  transporto priemonių perleidimas už atlygį ar nemokamai kitam asmeniui Lietuvos Respublikos teritorijoje arba sunaudojimui savoms reikmėms skirtų daugiau kaip 5 transporto priemonių vienetų įvežimas į Lietuvos Respublikos teritoriją, pagaminimas Lietuvos Respublikos teritorijoje per kalendorinius metus (*Atliekų tvarkymo įstatymas*). [↑](#footnote-ref-5)